Flere af vennerne til Enhedslistens Johanne Schmidt-Nielsen har modtaget ubehagelige sms'er

'Er det kun de skide terroristmuslimer I støtter i Enhedslisten eller hvad?' Den besked har flere af vennerne til folketingspolitikeren Johanne Schmidt-Nielsen modtaget.

- Der er tre af mine venner, der har skrevet til mig, at de har fået den besked. De kender ikke hinanden, og to af dem er vist ikke knyttet til Enhedslisten, ud over at de er venner med mig på Facebook, siger Johanne Schmidt-Nielsen, der er politisk ordfører for Enhedslisten, til Ekstra Bladet.

Ifølge Johanne Schmidt-Nielsen er det ikke første gang, hendes venner er blevet chikaneret på den måde.

- Så jeg er selvfølgelig bekymret for, at flere har modtaget sms'er, siger hun.

På Facebook opfordrer hun derfor sine venner til at melde det til politiet, hvis man har modtaget beskederne.

- Det gør mig rigtigt ked af det. For folk bliver selvfølgelig bange.

- Jeg håber ikke, det får nogen til at stoppe med at blande sig i politiske debatter på nettet, siger Johanne Schmidt-Nielsen til Ekstra Bladet.

Ved du noget? Kontakt os på sms 1224 (koster alm. takst) eller på mail 1224@eb.dk